Siti Walidah

Siti Walidah ( lahia di Kauman, Yogyakarta, 3 Januari 1872 – maningga di Kauman, Yogyakarta, 31 Mei 1946 pado umua 74 taun ) adolah tokoh emansipasi padusi . Inyo adolah istri dari Ahmad Dahlan, pandiri organisasi Muhammadiyah sarato pahlawan nasional Indonesia . Siti Walidah dipanggia juo Nyai Ahmad Dahlan.
Siti Walidah lahia pado taun 1872 di Kauman, Yogyakarta . Inyo marupoan anak dari surang ulama jo bangsawan dari Kasultanan Yogyakarta nan banamo Kyai Haji Muhammad Fadli. Tampek tingga dari Siti Walidah dihuni dek tokoh-tokoh agamo dari istano . Inyodisikolakan di rumah , diajaan babagai bidang Islam, tamasuak bahaso Arab jo Al-Qur'an. Inyo mambaco Al Quran jo aksara Jawi .
Siti Walidah manikah jo sepupunyo, Ahmad Dahlan . Katiko Ahmad Dahlan sadang sibuk sibuknyo mangambangkan Muhammadiyah pado maso itu, Siti Walidah ikuik dalam pajalanan suaminyo. Namun, karano babarapo pandangan Ahmad Dahlan tantang Islam dianggap radikal, pasangan ko acok mandapek ancaman. Misalnyo, sabalun pajalanan nan dijadwalkan ka Kabupaten Banyuwangi, Jawa Timur mareka manarimo ancaman mati dari urang-urang konservatif di sinan.
Pado taun 1914, Siti Walidah mandirian Sopo Tresno . Siti Walidah jo Ahmad Dahlan baganti-ganti mamimpin rombongan dalam mambaco Al-Qur'an jo mambahas maknanyo. Siti Walidah mulai fokus pado ayat-ayat Al-Qur'an nan mambahas masalah padusi . Dengan maajaan mambaco jo manulih malalui Sopo Tresno, pasangan ko mampalambek kristenisasi Jawa malalui sakolah-sakolah nan didukuang dek pamarintah Hindia Balando .
Basamo jo suaminyo sarato babarapo pamimpin Muhammadiyah lainnyo, Siti Walidah mambahas paresmian Sopo Tresno sabagai kalompok padusi. Manulak usulan partamo, Fatimah, inyo mamutuihan untuak maubah namo manjadi Aisyiyah, nan barasa dari namo istri Nabi Muhammad, Aisyah . Kalompok baru ko diresmikan pado tanggal 22 April 1917, jo Siti Walidah sabagai katuanyo. Limo taun kamudian organisasi ko manjadi bagian dari Muhammadiyah.
Malalui Aisyiyah, Siti Walidah mandirian sakolah anak padusi jo pasantren, sarato program pandidikan literasi jo Islam untuak padusi. Inyo juo bakhutbah untuak malawan kawin pakso . Inyo juo mangunjungi cabang-cabang di saluruah Jawa. Babeda jo tradisi patriarkal masyarakaik Jawa, Siti Walidah picayo baso padusi dimukasuik untuak manjadi pasangan bagi suaminyo. Sikola Aisyiyah dipangaruahi dek ideologi pandidikan Ahmad Dahlan, iyolah Catur Pusat: pandidikan di rumah, pandidikan di sakolah, pandidikan di masyarakaik, jo pandidikan di tampek ibadah .
Sasudah Ahmad Dahlan maningga pado taun 1923, Siti Walidah taruih aktif di Muhammadiyah jo Aisyiyah. Pado taun 1926, inyo mamimpin Kongres Muhammadiyah ka-15 di Kota Surabaya . Baliau adolah padusi partamo nan mamimpin konferensi sarupo iko. Akibaik liputan media nan laweh di surek kaba sarupo Pewarta Soerabaia jo Sin Tit Po, banyak padusi nan tapangaruah untuak bagabuang jo Aisyiyah, samantaro cabang-cabang lainnyo dibukak di pulau-pulau lain di Nusantara .
Siti Walidah taruih mamimpin Aisyiyah hinggo taun 1934. Pado maso panduduakan Japang di Indonesia, Aisyiyah dilarang dek militer Japang di Jawa jo Pulau Madura pado 10 September 1943, inyo kamudian bakarajo di sakolah-sakolah jo bajuang untuak manjago murik-murik dari tapaso manyambah matoari jo manyanyikan lagu-lagu Japang . Salamo Revolusi Nasional Indonesia, inyo mamasak sup dari rumahnyo untuak tantara jo mampromosikan dinas militer di kalangan bakeh mahasiswanyo. Baliau juo sato dalam diskusi tantang parang basamo Jenderal Soedirman sarato Presiden Indonesia, Soekarno .
Siti Walidah maningga dunia pado pukua 01:00 WIB tanggal 31 Mei 1946 dan dimakamkan di balakang Musajik Rayo Kauman, Yogyakarta ampek jam kamudian. Sekretaris Negara, Abdoel Gaffar Pringgodigdo jo Mantari Agamo, Mohammad Rasjidi mawakili pamarentah pado pamakamannyo.
Pado tanggal 10 November 1971, Siti Walidah dinyatoan sabagai salah satu pahlawan nasional Indonesia dek Presiden kaduo Indonesia, Soeharto . Hal iko sasuai jo Keputusan Presiden Nomor 42/TK tahun 1971; Ahmad Dahlan alah disabuik sabagai salah satu pahlawan nasional Indonesia sapuluah taun sabalunnyo. Pangharagoan ko ditarimo dek cucunyo, M. Wardan. Inyo alah dibandiangkan jo aktivis hak padusi Kartini jo gerilya Cut Nyak Dhien jo Cut Nyak Meutia .
Dalam film Sang Pencerah nan dirilis pado taun 2010 dan disutradarai Hanung Bramantyo, Siti Walidah diparankan dek Zaskia Adya Mecca samantaro Ahmad Dahlan diparankan dek Lukman Sardi .
Kamudian pado taun 2017, kisah iduik Siti Walidah dibuek manjadi film nan banamo Nyai Ahmad Dahlan . Dalam pilem nan disutradarai Olla Atta Adonara, Siti Walidah diparankan dek Tika Bravani samantaro Ahmad Dahlan diparankan dek David Chalik .
Siti Walidah punyo anak anam urang jo Ahmad Dahlan.